### 6.      Beslutning om offentlig høring af udkast til Natura 2000-handleplaner 2016-2021

**Åbent**

Sagsnr.: 326-2015-20151       J.nr.: 01.05.18           Dokumentnr.:
326-2016-276608

**Sagstype**

Beslutning.

**Resume og sagens baggrund**

Planlægning og forvaltning af Natura 2000-områder sker i
6-årige planperioder. For hver periode fastlægges i [adresse] en statslig
målsætning i Natura 2000-planen. Denne målsætning skal omsættes i en kommunal
Natura 2000-handleplan. Handleplanen fastlægger indsatsen i det enkelte område
og skal vedtages senest 1 år efter de statslige målsætninger er offentliggjort.
Senest 6 måneder efter denne dato, dvs. 20. oktober 2016, skal udkast til
handleplanerne i 8 ugers offentlig høring.

Sagen var på [adresse] (som orientering) d. 9. juni
2016.

**Indstillinger**

Plan, byg og miljøchefen indstiller, at udkastene til Natura
2000-handleplaner vedtages og sendes i offentlig høring i 8 uger.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Handleplanerne (se bilag 1-4) er skrevet efter en skabelon
udsendt af KL og indeholder bl.a.:

· En redegørelse for gennemførte indsatser i forrige periode

· Et skøn over aktuelt behov for indsats i det enkelte område
(herunder indsatser, der ikke er opnået i første planperiode)

· En tabel med mål for indsatser i den kommende planperiode
(fordelt på Kalundborg Kommune og øvrige aktører indenfor det enkelte område)

· En områdemæssig og/eller tidsmæssig prioritering af indsatserne i
planperioden

· En tabel med forventede initiativer til interessentinddragelse.

Overordnet set er de statslige målsætninger i denne
planperiode mere beskedne i forhold til første planperiode. Dette viser sig ved
at der er færre af de generelle retningslinjer, der gælder for alle Natura
2000-områderne, og færre specifikke retningslinjer for det enkelte område. I
sidste ende er målet stadig at opnå 'gunstig bevaringsstatus' for arter og
naturtyper i Natura 2000-områderne.

Som følge af statens målsætning planlægges kun et begrænset
antal nye indsatser i de kommunale handleplaner. Til gengæld skal visse
indsatser, der ikke blev løftet i første planperiode, videreføres i den
kommende planperiode.

Fordi indsatser som udgangspunkt skal ske ved at lodsejere
indgår frivillige aftaler om naturpleje mv., vil der også i den kommende
planperiode være indsatser, der ikke kan løftes. De til enhver tid gældende
tilskudsordninger, primært under NaturErhvervstyrelsen, er ofte en væsentlig
motivation i forbindelse med indgåelse af aftaler.

Særligt for fredede områder, der i vidt omfang indgår i
Natura 2000-områderne, gælder det at der skal udformes en plejeplan, hvis
naturpleje skal igangsættes. Både processen omkring udformningen af plejeplaner
og naturplejeprojekter i øvrigt vil kræve inddragelse af kommunens
interessenter på naturområdet og ikke mindst af de berørte lodsejere.

**Økonomiske konsekvenser**

Indsatserne vil primært blive betalt gennem
tilskudsordninger, som både kommuner og de private lodsejere selv kan søge. Pt.
findes der ikke tilskudsordninger for bl.a. artsindsatser, og denne del af
indsatsen forudsættes finansieret af kommunerne indenfor f.eks. budget til naturpleje.

**Bilag**

|  |  |
| --- | --- |
| UDKAST Natura 2000 handleplan 2016-2021 N2K omr. 157 | 326-2016-209600 |
| UDKAST Natura 2000-handleplan 2016-2021 N2K-omr. 166 | 326-2016-210261 |
| UDKAST Natura 2000-handleplan 2016-2021 N2K omr. 154 | 326-2016-308421 |
| UDKAST Natura 2000-handleplan 2016-2021 N2K omr. 156 | 326-2016-308537 |